<classify> KWA kipindi cha miezi tisa, Wilaya ya Mpwapwa mkoani Dodoma imekuwa na jumla ya matukio 226 ya ukatili wa kijinsia, hali inayodhihirisha wilaya hiyo kukithiri vitendo hivyo.Ofisa wa Jeshi la Polisi kutoka dawati la njinsia wilayani Mpwapwa, Magreth Lyaro amebainisha hayo kwenye mkutano wa mwaka wa wadau wa haki na ulinzi wa mtoto wilayani humo.Mkutano huo ulilenga kuwakutanisha wadau wa haki na ulinzi wa mtoto ili kutathmini hali halisi ya ulinzi na ustawi wa mtoto ulioandaliwa na Shirika lisilo la kiserikali ya Utu wa Mtoto CDF.Akitoa tathmini ya ulinzi wa mtoto, Lyaro alisema matukio hayo ni kuanzia Januari hadi Septemba mwaka huu na kuongeza kuwa matukio ya ukatili dhidi ya mtoto ni mengi ingawa yanayoripitiwa ni machache.Kwa Mpwapwa matukio ya ukatili dhidi ya mtoto ni mengi, lakini yanayotolewa taarifa ni machahe jambo ambalo linafanya tuwe na kazi ngumu ya kuyadhibiti, alisema.Alisema katika kipindi hicho kumekuwa na matukio 54 ya ubakaji ambapo kati yao matukio 24 yamesababisha mimba, ukatili wa kipigo ni matukio 197, kujeruhi ni matukio 72 na ukeketaji ni matukio mawili.Changamoto tunayokabiliana nayo katika kutatua kesi za ukatili kwa watoto ni ushirikiano mdogo kutoka kwa wazazi wa waathirika kwa sababu wengi hutaka kumalizana na watuhumiwa nje ya vyombo vya sheria.Jambo la kusikitisha pale mambo yanapowaharibikia ndipo huja kwetu na wakati huo unakuta binti tayari ana ujauzito wa miezi kati ya sita hadi nane, alisema Lyaro.Meneja miradi kutoka shirika la CDF, Evance Rwamuhuru alisema kuwa bado kuna vitendo vya ukatili vinavyofanywa kinyume na utu wa mtoto wilayani Mpwapwa lakini takwimu halisi hazipatikani kwa kuwa wengi wanamalizana nje ya vyombo vya sheria.Aliwataka wadau wa mtoto kuhakikisha kuwa kila mtoto anapata haki yake ikiwemo kulindwa, kuthaminiwa na kupata elimu anayoihitaji hasa kwa watoto wakike.Rwamuhuru alisema kama kila mmoja atatimiza wajibu wake katika ulinzi wa mtoto, hakutakuwa na mimba za utotoni wala ndoa za utotoni kwa kuwa watakaovunja haki za watoto hao watachukuliwa hatua kali za kisheria.Alisema matukio ya mimba za utotoni bado ni tatizo sugu katika Wilaya ya Mpwapwa ambalo linahitaji wadau wote wa mtoto na serikali kushirikiana ili kuwawezesha watoto wa kike kutimiza ndoto zao bila kukatishwa na mimba au ndoa za utotoni.Mkuu wa Wilaya ya Mpwapwa, Jabir Shekimweri alisema vitendo vya ukatili dhidi ya watoto vinazidi kuongezeka kwa sababu wazazi wamesahau majukumu yao ya ulezi na kuwaachia wasichana wao wa kazi.Aliwataka wazazi na walezi kuzingatia majukumu yao ya malezi ili kupunguza ukatili dhidi ya watoto ambao kwa sasa umezidi kuenea miongoni mwa familia za Wilaya ya Mpwapwa.Aidha alisema ili kukabiliana na tatizo la mimba za utotoni ni lazima wazazi wazungumze na watoto wao kuhusu afya ya uzazi kwa kuwa wazazi wengi hawaongei na watoto wao lakini watoto hao wanaipata elimu hiyo kwa watoto wenzao wa jinsi ya kiume.  <topic>: KITAIFA 